Eskom ondersoek ‘Kill the farmers’-inskrywing‘n Skermskoot van die inskrywing wat op Facebook gedeel is. Eskom ondersoek ŉ klag wat by sy etiekkomitee aangemeld is nadat een van sy werknemers glo op Facebook geskryf het dat boere doodgemaak moet word. Tjaart Coetzee, ŉ man van Alberton, het die inskrywing by Eskom aangemeld nadat hy dit op die groep Alberton Against Crime gesien het. Coetzee het aan Maroela Media gesê ŉ lid van die groep het ŉ skermgreep op die groep gedeel van ŉ inskrywing waar daar op Amu Hlungwane se profiel geskryf is: “Kill the farmers, kill the boer…FAST!” “Hlungwane het die inskrywing gedeel saam met ŉ video van ŉ swart man en wit man wat in ŉ vuisgeveg betrokke is,” het Coetzee gesê. In die video kan gesien word hoe die wit man in ŉ stadium op die grond val en die swart man hom skop. Daar word nie ŉ aanduiding gegee wat die oorsprong van die video is of waar en wanneer dit gemaak is nie. “My probleem is nie met die video nie, want niemand weet wat daar gebeur het nie. Een van die mense op die Facebook-groep het gesê die voorval het glo in Nelspruit gebeur, maar ek weet nie,” het Coetzee gesê. “Dit gaan daaroor dat hy [Hlungwane] op ŉ openbare platform sê ‘kill the boer’ en hy kom weg daarmee. Gereeld hoor jy dat mense aangekla word, beboet word of hul werk verloor omdat hulle rassistiese uitsprake op Facebook maak. Hoe kan hierdie man dan net toegelaat word om sulke goed te sê?” Coetzee het gesê Hlungwane se inskrywing het opslae op die groep se blad veroorsaak en verskeie mense het Hlungwane se uitspraak skerp veroordeel. Die inskrywing is later van die groep se blad verwyder. Skermskote van Hlungwane se inskrywing is egter later weer deur ander gebruikers op sy persoonlike profiel gedeel waar hy weer van rassisme beskuldig is. ‘n Skermskoot van Amu Hlungwane se profiel waarop daar aangedui word dat hy vir Eskom werk. Hierdie inligting is egter later verwyder. Volgens ŉ skermskoot wat van Hlungwane se profiel gemaak is, is hy ŉ werknemer by Eskom. Dit wil egter voorkom asof Hlungwane intussen hierdie inligting van sy Facebook-blad verwyder het omdat sy profiel nie meer aandui waar hy werksaam is nie. Coetzee het egter gesê ŉ verteenwoordiger van Eskom het hom Donderdag gekontak en bevestig Hlungwane is by die kragvoorsiener werksaam. Volgens Coetzee het die Eskom-verteenwoordiger bevestig dat sy klagte ontvang is en dat die relevante departement dit ondersoek. Maroela Media het Eskom om kommentaar genader en ŉ woordvoerder het bevestig dat die saak ondersoek word. “Eskom se Grondwet-gebaseerde werknemerbeleid omskryf gedrag slegs binne die grense van wat toelaatbaar is en daarom sal enige afwyking van hierdie gedrag ondersoek word met behulp van gedefinieerde interne prosesse. Eskom is dankbaar dat hierdie klagte onder ons aandag gebring is,” het die woordvoerder gesê. Die woordvoerder het verder gesê Eskom wil nie die ondersoek vooruit loop nie, maar sal die bevindinge van die ondersoek aan al die relevante partye bekendmaak. “Ons het reeds met die klaer gekommunikeer oor die volgende stap in die saak.” Coetzee het gesê hy verwag dat Eskom baie streng teen Hlungwane sal optree. “Mense moet verantwoordelik gehou word vir hierdie soort goed. Daar moet gevolge wees vir sulke onaanvaarbare uitsprake.”